**שחר צוברי** (נולד ב-1 בספטמבר 1986) הוא גולש רוח עבר ישראלי על גלשן מדגם "ניל פרייד", אלוף ישראל, וזוכה מדליית הארד באולימפיאדת בייג'ינג 2008. צוברי מחזיק גם במדליית ארד מאליפות העולם 2008 והוא פעמיים אלוף אירופה מהשנים 2009 ו-2010.

לקראת אולימפיאדת פריז 2024, מונה צוברי למאמן הראשי של נבחרת הנשים בגלישת רוח.

ביוגרפיה
--------

### נעוריו ותחילת דרכו

צוברי נולד וגדל באילת. בעידודם של אביו זאב, שגלש כתחביב, ואחותו, שגלשה אף היא, החל צוברי לגלוש בגלשן רוח כבר מגיל 7. צוברי הוא אחיינו של המתאבק גד צברי שהשתתף באולימפיאדת מינכן, שהיה בין הספורטאים הישראלים שנלקחו כבני ערובה, אך הוא הצליח להימלט ללא פגע. בת דודתו היא הגולשת הדר הלר. בתקופת שירותו בצה"ל הוכר צוברי כספורטאי מצטיין ושירת בבסיס חיל הים באילת.

קריירה
------

לאחר שזכה במספר תחרויות גלישה מקומיות באילת, החל להתאמן באופן מקצועי יותר, ובשנת 2000 זכה במדליית הכסף באליפות העולם לנערים. בהמשך, החל להתאמן על גלשן מדגם "מיסטרל", שהיה בעבר הדגם האולימפי. בשנת 2002 זכה באליפות העולם עד גיל 17, וב-2004 זכה במדליית הכסף באליפות העולם לנוער שנערכה בבולגריה.

בשנת 2005 החליטה פדרציית השיט הבינלאומית להחליף את דגם הגלשנים האולימפיים מ"מיסטרל" ל"ניל פרייד". המעבר לגלשן החדש הקשה על הגולשים, שהיו רגילים לדגם הישן. דווקא בשל כך, הדבר אפשר לגולשים הצעירים לצמצם פערים מול הגולשים הוותיקים והמנוסים יותר. בראשית 2006, באליפות ישראל הראשונה שנערכה בדגם זה, ניצח צוברי ואילו זוכה מדליית הזהב באולימפיאדת אתונה, גל פרידמן, הסתפק במקום הרביעי בלבד. לימים, טען צוברי כי בתקופה זו העדיף איגוד השיט בישראל את פרידמן על פניו, מה שבא לידי ביטוי, בין היתר, בכך שאימוני הנבחרת נערכו בשדות ים (מקום מגוריו של פרידמן) וכן כי מאמן נבחרת ישראל, עמית ענבר, העדיף לקדם את פרידמן ואת נמרוד משיח על חשבונו.

לאחר אליפות ישראל הזמין אותו הגולש הניו זילנדי טום אשלי להצטרף אליו ולגולשים נוספים לאימונים בניו זילנד. עם שובו, התגלע סכסוך בינו לבין מאמן נבחרת ישראל, עמית ענבר, על רקע טענתו של צוברי כי מאמנו של אשלי, ארון מקינטוש, העביר לענבר סודות מקצועיים מאימוניו.

בשל גופו הצנום יחסית, הצלחותיו היו בעיקר כאשר הרוחות היו חלשות עד בינוניות. בתחרויות שנערכו ברוחות חזקות התקשה צוברי. כך, לדוגמה, בטורניר שנערך באיטליה בשנת 2007 הוא הגיע למקום ה-34 בלבד.

### מדליה אולימפית ואליפויות נוספות

במהלך 2007 הצליח צוברי להגיע להישגים משמעותיים בתחרויות בינלאומיות גם בקרב גילאי הבוגרים: מדליית כסף בתחרות הקדם אולימפית בהייר שבצרפת, מקום שישי באליפות אירופה שנערכה בקפריסין ומקום שמיני באליפות העולם בפורטוגל. הישגו זה הקנה לו את הכרטיס לאולימפיאדת בייג'ינג. בראשית 2008 הגיע להישג חשוב נוסף, כשזכה במדליית הארד באליפות העולם שנערכה בניו זילנד. באולימפיאדת בייג'ינג זכה גם כן במדליית ארד בתחרות שנערכה בצ'ינגדאו, המדליה היחידה של המשלחת הישראלית באולימפיאדה זו.

בריאיון לידיעות אחרונות לאחר האולימפיאדה התבטא צוברי בחריפות נגד הסינים. שר המדע, התרבות והספורט, ראלב מג'אדלה, גינה בחריפות את ההתבטאות, והתנצל עליה בפני שגרירות סין, שביטלה במחאה את קבלת הפנים שתכננה למשלחת הישראלית לאולימפיאדה. גם צוברי עצמו התנצל על הדברים, ואמר שמדובר בפליטת פה.

בשנת 2009 זכה במדליית הזהב בתחרות בהייר, ומאוחר יותר זכה במקום הראשון באליפות אירופה שנערכה בתל אביב. באליפות העולם שהתקיימה באנגליה באותה שנה, לעומת זאת, הוא סיים במקום ה-13 בלבד, בעוד שיריבו נמרוד משיח סיים במקום השני. בשנת 2010 זכה פעם נוספת באליפות אירופה שהתקיימה בסופוט שבפולין. באליפות אירופה שנערכה ב-2011 בבורגס איבד את תוארו, וסיים במקום הרביעי, לאחר שנמרוד משיח, יריבו בקרב על הכרטיס הבודד לאולימפיאדת לונדון, הפריע לו במתכוון, כדי שלא יזכה במדליה. באליפות העולם שנערכה בפרת' בהמשך אותה שנה, סיים צוברי במקום ה-17 בלבד. באליפות העולם שנערכה בקדיס ב-2012 סיים במקום התשיעי.

לאחר תחרות גביע העולם בשיט שנערכה במאי 2012 במדמבליק שבהולנד נקבע שצוברי ייצג את ישראל באולימפיאדת לונדון 2012, לאחר שצוברי זכה בתחרות במדליית הזהב. צוברי נשא את דגל ישראל בטקס הפתיחה של המשחקים האולימפיים. הוא סיים את התחרות במקום ה-19.

בשנת 2013 הצליח לשוב ולהתברג בצמרת האירופית, וזכה במדליית הכסף באליפות אירופה שנערכה בברסט שבצרפת. באותה השנה גם זכה במדליית הזהב בתחרות בסבב גביע העולם שנערכה בצ'ינגדאו סין. ביולי 2014, במהלך השיוט האחרון באליפות אירופה שנערכה בטורקיה, נפצע צוברי ברגלו ונאלץ לעבור ניתוח, בשל כך החמיץ את אליפות העולם בגלשני RSX שנפתחה בספטמבר בסנטנדר ספרד.

באליפות העולם שנערכה בפברואר 2016 באילת, סיים צוברי במקום השישי. באליפות העולם שנה לאחר מכן שנערכה באינושימה שביפן, סיים צוברי במקום הרביעי הכללי עם 69 נקודות שליליות, נקודה אחת ממדליית הארד בה זכה מנגפאן גאו הסיני. באליפות אירופה בשנת 2018 אשר נערכה בסופוט שבפולין, זכה צוברי במדליית הארד ועמד על הפודיום לצדו של יואב עומר שזכה במדליית הכסף. באליפות העולם בשנת 2020 אשר נערכה בסורנטו שבאוסטרליה, סיים צוברי במקום הרביעי הכללי כשסיים עם 62 נקודות שליליות, 6 נקודות יותר מהמקום השלישי בו סיים הצרפתי תומא גוייר. לאחר תחרות זו, בה סיים בתוצאה הטובה מבין הגולשים הישראלים, הוא השיג את הכרטיס לאולימפיאדת טוקיו 2020 והפך לאחד משישה ישראלים שמשתתפים בארבע אולימפיאדות ברציפות.

באליפות אירופה 2020 שנערכה בוילאמורה שבפורטוגל, זכה במדליית הכסף. צוברי התחיל את התחרות ביכולת לא גבוהה אך עם התקדמות התחרות ולקראת השיוטים האחרונים, הצליח צוברי להתברג בצמרת. בשיוט האחרון צוברי סיים במקום השני, מה שהעניק לו בשקלול כל השיוטים את המקום השני הכללי, אחרי יואב כהן שזכה בזהב.

### היריבות עם נמרוד משיח

מאז החל צוברי להתחרות באליפויות ישראל לנוער, התפתחה יריבות בינו לבין נמרוד משיח. יריבות זו קיבלה משנה תוקף לקראת אולימפיאדת לונדון (2012), בשל כללי הוועד האולימפי הבינלאומי, לפיהם במשחקים האולימפיים רשאית כל מדינה להיות מיוצגת בידי שייט אחד בלבד בכל דגם (בניגוד לתחרויות אחרות, בהן אליפות העולם ואליפויות יבשתיות). צוברי ומשיח הם בין בכירי הגולשים בעולם - צוברי זכה פעמיים באליפות אירופה ומשיח היה סגן אלוף העולם. במצב דברים זה, נוצרה התמודדות ישירה בין השניים על המקום הבודד במשלחת הישראלית לאולימפיאדת לונדון, בדומה ליריבות דומה שהייתה בין גל פרידמן לעמית ענבר בשנות ה-90 ובתחילת העשור הראשון של המאה ה-21.

היריבות הגיעה לשיאה באליפות אירופה 2011 שנערכה בבורגס בבולגריה. לאחר אחד השיוטים ערער צוברי על החלטת השופטים שלא לפסול את משיח, אף שהפסילה נבעה מתקרית שצוברי כלל לא היה מעורב בה (ערעורו של צוברי לא התקבל). בשיוט המדליות, כאשר צוברי נאבק על זכייה במדליה ואילו למשיח לא היה סיכוי לזכות במדליה, משיח ביצע מהלכים טקטיים שנועדו למנוע מצוברי זכייה במדליה, הישג שהיה מיטיב עם צוברי בהתמודדות ביניהם על הכרטיס לאולימפיאדה. כתוצאה ממהלכים אלה, צוברי סיים במקום הרביעי. בהמשך, קבע איגוד השייט כי משיח התנהל באופן בלתי ספורטיבי.

גם לקראת אולימפיאדת ריו דה ז'ניירו (2016) נרשמה מתיחות בין השניים, כאשר במהלך תחרות מבחן בפאלמה דה מיורקה, טען משיח כי צוברי הפריע לו בכוונה, במטרה לגרום לו לצבור נקודות שליליות רבות. בסיום התחרות, בה נקבע כי צוברי הוא שייצג את ישראל במשחקים, הודה צוברי כי גלש באופן טקטי במטרה להביא לדירוג נמוך של משיח, אך טען כי פעל במסגרת החוקים המקובלים בענף. באולימפיאדה עצמה לא הגיע צוברי להישגים וסיים במקום ה-17.

### פרישה ותפקידים ספורטיביים

בספטמבר 2021 נבחר צוברי ליו"ר ועדת הספורטאים של הוועד האולימפי וכחבר בוועדת הכספים של הארגון. באוקטובר 2021 צוברי הודיע על פרישה מגלישה ובאותו החודש הוא מונה על ידי איגוד השייט למאמן הראשי של נבחרת הנשים בגלישת רוח לקראת הקמפיין האולימפי לפריז 2024. תחת הדרכתו זכו הגולשות בנבחרת הנשים בארבע מדליות באליפויות עולם; שחר טיבי (זהב, 2023), קטי ספיצ'קוב (כסף, 2023), דניאלה פלג (כסף, 2022) ומאיה מוריס (ארד, 2022).

חיים אישיים והשכלה
------------------

בפברואר 2018 התחתן צוברי עם בת זוגו ליאת הלבץ, וביולי 2019 נולדה בתם הראשונה. צוברי מחזיק בתואר ראשון בדיפלומטיה וממשל.

צוברי עם מדליית הזהב בה זכה באליפות אירופה בפולין, 2010

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **שחר צוברי** |
| ויקישיתוף תמונות ומדיה בוויקישיתוף: **שחר צוברי** |

* שחר צוברי, ברשת החברתית פייסבוק
* שחר צוברי, באתר הוועד האולימפי הבין-לאומי
* שחר צוברי, באתר olympedia.org
* שחר צוברי, באתר Sailing.org
* שחר צוברי, באתר הוועד האולימפי בישראל
* סיכום השיוטים בתחרות בה זכה צוברי במדליה באולימפיאדת בייג'ינג, באתר איגוד השיט הבינלאומי
* מירב לוי דיאמנט, אלוף אירופה הוא שלנו, באתר ערב ערב באילת
* רמי היפש, "בדגם החדש גל פרידמן הוא בסך הכל עוד גולש", באתר הארץ, 5 במרץ 2006
* נעמה לנסקי ורמי היפש‏, עלה על הגל, באתר וואלה!‏, 7 בפברואר 2008
* מירב לוי דיאמנט, שחר, ילד שלי מוצלח, באתר ערב ערב באילת
* אביעד פוהורילס, צ'ינגדאו, יש מדליה: ארד לשחר צוברי, באתר nrg‏, 20 באוגוסט 2008
* ערן נבון ועדי רובינשטיין, לא מחכה למשיח, באתר ישראל היום, 20 בינואר 2012
* אילן גולדמן, שחר צוברי: "לא הרגשתי קרוב לשיא הכושר", באתר הארץ, 7 ביולי 2013
* שיר זיו, "אני לא מפחד להיכשל, זה רק גורם לי לרצות יותר", באתר ישראל היום, 27 באפריל 2017
* אתר למנויים בלבד נדב צנציפר, "חזרתי ממצבים גרועים יותר", באתר "ידיעות אחרונות", 16 באפריל 2019

הערות שוליים
------------

1. ↑  פרופיל וסטטיסטיקות באתר sports-reference.com
2. ↑
3. ↑  המדליות נשארות במשפחה - ערב ערב באילת, באתר www.ereverev.co.il
4. 1 2  אמיר שואן, "כוכב ים", **ידיעות אחרונות**, המוסף "7 ימים", 5 בספטמבר 2008, עמ' 28-34
5. ↑  מג'אדלה לסינים: "מגנה את דברי שחר צוברי", באתר ynet, 9 בספטמבר 2008
6. ↑  חדשות 2, ‏מהפך: הגולש האולימפי שחר צוברי ייסע למשחקים בלונדון, באתר ‏מאקו‏, 25 במאי 2012
7. ↑  דני בורשבסקי, שליחנו ללונדון‏, שחר צוברי: "גלשתי ממש גרוע", באתר וואלה!‏, 6 באוגוסט 2012
8. ↑  יניב טוכמן‏, שחר צוברי פספס את הארד בנקודה בלבד: "מסיים את העונה עם חיוך", באתר וואלה!‏, 23 בספטמבר 2017
9. ↑  אורן אהרוני, נגיעה ממדליה: שחר צוברי סיים רביעי באליפות העולם, באתר ynet, 29 בפברואר 2020
10. ↑  אורן אהרוני, גלישת רוח: יואב כהן אלוף אירופה, צוברי וספיצ'קוב זכו בכסף, באתר ynet, 28 בנובמבר 2020
11. ↑  ינון מילס, עושים רוח: מלחמת הגולשים על הכרטיס לאולימפיאדת לונדון, באתר של "רשת 13", 21 באוגוסט 2010 (במקור, מאתר "nana10")
12. ↑  נדב צנציפר ואורן אהרוני, איגוד השיט: משיח נמצא אשם בפרשת החסימה, באתר ynet, 25 באוקטובר 2011
13. ↑  אורן אהרוני, משיח: "צוברי ירק למדינת ישראל בפרצוף", באתר ynet, 29 במרץ 2016
14. ↑  אסי ממן, ‏צוברי: לא היה אכפת לי לשבש למשיח את השיוטים, באתר ONE‏, 2 באפריל 2016
15. ↑  "שחר צוברי נבחר ליו"ר ועדת הספורטאים של הוועד האולימפי", 26 בספטמבר 2021, ישראל היום
16. ↑  שחר צוברי פרש רשמית: "לא השגתי הכל, אבל מרגיש שלם", 7 באוקטובר 2021, ישראל היום
17. ↑  אורן אהרוני, גל פרידמן, שחר צוברי וגידי קליגר מונו למאמני נבחרות השייט, באתר ynet, 4 באוקטובר 2021
18. ↑  שירי אלג'ם, ‏צוברי: אני עדיין יכול להיות אלוף אולימפי, באתר ערוץ הספורט, 22 בפברואר 2020

|  משלחת ישראל לאולימפיאדת בייג'ינג (2008)  |
| --- |
| אתלטיקה **אתלטיקה** | אלכס אברבוך • איתי מגידי • היילה סטאין • ניקי פאלי |
| ג'ודו **ג'ודו** | אריק זאבי • גל יקותיאל • אליס שלזינגר |
| התעמלות אמנותית **התעמלות אמנותית** | נבחרת ישראל בהתעמלות אמנותית (אלונה דבורניצ'נקו, רחלי ויגדורצ'יק, ורוניקה ויטנברג, מריה סבנקוב, קטיה פיסצקי) • נטע ריבקין • אירה ריסנזון |
| התעמלות **התעמלות מכשירים** | אלכס שטילוב |
| טאקוונדו **טאקוונדו** | בת אל גטרר |
| טניס **טניס** | ציפי אובזילר • יוני ארליך • שחר פאר • אנדי רם |
| סיף **סיף** | תומר אור • דלילה חטואל • נעם מילס |
| קיאק **קיאק** | מיכאל קולגנוב |
| קליעה **קליעה** | דורון אגוזי • גיא סטריק • גיל סימקוביץ' |
| שחייה **שחייה** | תום בארי • גיא ברנע • אניה גוסטומלסקי • אלון מנדל • גל נבו • איתי צ'מה • נמרוד שפירא בר אור |
| שחייה אמנותית **שחייה אמנותית** | אנסטסיה גלושקוב • אינה יופה |
| שיט **שיט** | נופר אדלמן • ורד בוסקילה • אודי גל • מעין דוידוביץ' • מדליית ארד לשחר צוברי שחר צוברי • ניקה קורניצקי • גידי קליגר |

|  משלחת ישראל לאולימפיאדת לונדון (2012)  |
| --- |
| אתלטיקה **אתלטיקה** | זוהר זימרו • דונלד סנפורד • ג'יליאן שוורץ |
| בדמינטון **בדמינטון** | מישה זילברמן |
| ג'ודו **ג'ודו** | טומי ארשנסקי • אריק זאבי • גולן פולק • סוסו פללשווילי • אליס שלזינגר |
| התעמלות אמנותית **התעמלות אמנותית** | נבחרת ישראל בהתעמלות אמנותית (מורן בוזובסקי, אליאורה זולקובסקי, פולינה זקלוז'ני, נועה פלצ'י, ויקטוריה קושל, מרינה שולץ) • נטע ריבקין |
| התעמלות **התעמלות מכשירים** | פליקס אהרונוביץ' • ולריה מקסיוטה • אלכס שטילוב |
| טניס **טניס** | יוני ארליך • שחר פאר • אנדי רם |
| קליעה **קליעה** | סרגיי ריכטר |
| שחייה **שחייה** | אמרי גניאל • יעקב טומרקין • גל נבו • עמית עברי • נמרוד שפירא בר אור |
| שחייה אמנותית **שחייה אמנותית** | אנסטסיה גלושקוב • אינה יופה |
| שיט **שיט** | נופר אדלמן • ורד בוסקילה • גיל כהן • ערן סלע • שחר צוברי • לי קורזיץ • גידי קליגר |

|  משלחת ישראל לאולימפיאדת ריו דה ז'ניירו (2016)  |
| --- |
| מרוץ אופני כביש **אופניים** | שני בלוך • שלומי חיימי |
| אתלטיקה **אתלטיקה** | דניאל גואדי • מאור טיורי • מארו טפרי • טסמה מוגס • דונלד סנפורד • לונה צ'מטאי-סלפטר • חנה קנייזבה-מיננקו • דמיטרי קרויטר |
| בדמינטון **בדמינטון** | מישה זילברמן |
| ג'ודו **ג'ודו** | לינדה בולדר • מדליית ארד לירדן ג'רבי ירדן ג'רבי • גילי כהן • שגיא מוקי • גולן פולק • שירה ראשוני • מדליית ארד לאורי ששון אורי ששון |
| גולף **גולף** | לטיסיה בק |
| היאבקות **היאבקות** | אילנה קרטיש |
| הרמת משקולות **הרמת משקולות** | איגור אולשנצקי |
|  **התעמלות אמנותית** | נבחרת ישראל בהתעמלות אמנותית (יקטרינה לבינה, קרינה ליחבר, אידה מיירין, יובל פילו, אלונה קושבצקי) • נטע ריבקין |
| התעמלות מכשירים **התעמלות מכשירים** | אלכס שטילוב |
| טאקוונדו **טאקוונדו** | רון אטיאס |
| טניס **טניס** | דודי סלע |
| טריאתלון **טריאתלון** | רון דרמון |
| קליעה **קליעה** | סרגיי ריכטר |
| שחייה **שחייה** | קרן זיבנר • יעקב טומרקין • אנדראה מורז • גל נבו • עמית עברי • זיו קלונטרוב • זוהר שיקלר |
| שחייה צורנית **שחייה צורנית** | אנסטסיה גלושקוב • יבגניה טטלבאום |
| שיט **שיט** | נינה אמיר • מעיין דוידוביץ' • גיל כהן • אייל לוין • דן פרויליך • שחר צוברי |

| מדליסטים אולימפיים ישראלים  |
| --- |
| זוכי מדליית זהב  | גלישת רוח גל פרידמן (2004) • התעמלות מכשירים ארטיום דולגופיאט (2020) • התעמלות אומנותית לינוי אשרם (2020) |  |
| זוכי מדליית כסף  | ג'ודו יעל ארד (1992) |
| זוכי מדליית ארד  | ג'ודו אורן סמדג'ה (1992) • גלישת רוח גל פרידמן (1996) • קיאק מיכאל קולגנוב (2000) • ג'ודו אריק זאבי (2004)‏ • גלישת רוח שחר צוברי (2008) • ג'ודו ירדן ג'רבי (2016) • ג'ודו אורי ששון (2016) • טאקוונדו אבישג סמברג (2020)‏ • ג'ודו נבחרת ישראל בג'ודו (2020) |

| נושאי דגל ישראל בטקס הפתיחה של המשחקים האולימפיים |
| --- |
| משחקי הקיץ | הלסינקי 1952: **אברהם שניאור** • מלבורן 1956: **יואב רענן** • רומא 1960: **גדעון אריאל** • טוקיו 1964: **גדעון אריאל** • מקסיקו סיטי 1968: **גרשון שפע** • מינכן 1972: **הנרי הרשקוביץ** • מונטריאול 1976: **אסתר רוט-שחמורוב** • לוס אנג'לס 1984: **זהבה שמואלי** • סיאול 1988: **יצחק יונסי** • ברצלונה 1992: **אלדד אמיר** • אטלנטה 1996: **לידיה חטואל-צוקרמן** • סידני 2000: **רוגל נחום** • אתונה 2004: **אריק זאבי** • בייג'ינג 2008: **מיכאל קולגנוב** • לונדון 2012: **שחר צוברי** • ריו דה ז'ניירו 2016: **נטע ריבקין** • טוקיו 2020: **יעקב טומרקין** ו**חנה קנייזבה-מיננקו** |  |
| משחקי החורף | לילהאמר (1994): **מיכאל שמרקין** • נאגנו (1998): **מיכאל שמרקין** • סולט לייק סיטי (2002): **גלית חייט** • טורינו (2006): **גלית חייט** • ונקובר (2010): **אלכסנדרה זרצקי** • סוצ'י (2014): **ולדיסלב ביקנוב** • פיונגצ'אנג (2018): **אלכסיי ביצ'נקו** • בייג'ינג 2022: **יבגני קרסנופולסקי** ו**נועה סולוש** |